***Razveselila sam mamu***

***(uz laganu šok terapiju)***

 Mama je svima najdraža osoba na svijetu, zato je trebamo usrećiti i poštovati. Majke uvijek znaju što je dobro za nas. Sretne su kad dobijemo dobre ocjene, te kada uspijemo u nečemu što nam je važno.

 Jednog dana bila sam na treningu u Konjičkom klubu. Pripremala sam se za polaganje licence u dresurnom i preponskom jahanju. Mama me došla gledati kao i svaki put, jer ona je moja najvjernija publika. Nakon zagrijavanja i par malih motki, trenerica mi je postavila veliki okser (dupla prepona). Potjerala sam konja u galop i krenula prema okseru. Krajičkom oka pogledala sam mamu. Izgledala je kao da se zaledila, i imala je ukočen pogled. Pred preponom sam napravila grešku i pala. Na mojim treninzima to nije ništa neobično ni strašno, no moja mama to ne može shvatiti (već pet godina). Izgledala je kao da joj je netko opalio šamar i jedva me uspjela pitati jesam li dobro. Naravno da mi nije bilo ništa. Popela sam se na konja i nastavila trening uz mamin zabrinuti pogled.

 Došao je veliki dan za moju jahačku karijeru. Pred sucem i komisijom polažem ispit praćena budnim okom moje mame. Pratila je pogledom svaku moju radnju, a izraz lica bio joj je ozbiljan kao kod političara. Nakon što sam sve odradila bez greške i postala najmlađi licencirani jahač HKS-a, mama je bila najglasnija, čak je postala pomalo euforična. Smijala se sa mnom i prva mi čestitala. Izgledala je presretno, čak sretnije od mene. Mogla bih se kladiti da sam u njenom oku vidjela suzu (ali to ona ne bi priznala), naravno radosnicu.

 Mama mi je velika podrška u svemu što radim. Svjesna sam kako je odličan osjećaj razveseliti je.

Lea Sudar, 5.a